
VLÁDNY NÁVRH

z ................2013


na skrátené legislatívne konanie o vládnom návrhu zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých 
zákonov v znení neskorších predpisov.


Vláda Slovenskej republiky podáva Národnej rade Slovenskej republiky návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov.

Vláda Slovenskej republiky má za cieľ zmeniť oblasť verejného obstarávania spôsobom, ktorý by priniesol efektívnosť vynakladania verejných zdrojov, spojenú aj s posilnením súťažného princípu a s dôrazom na záujem štátu, zabezpečil flexibilitu a aktívnu otvorenosť procesov verejného obstarávania a chránil kvalitných a poctivých dodávateľov. S týmto cieľom vláda Slovenskej republiky schválila 9. januára 2013 návrh novely zákona o verejnom obstarávaní, ktorý bol predložený na rokovanie Národnej rady Slovenskej republiky a ktorý je evidovaný pod číslom parlamentnej tlače 359. 
Zároveň vláda Slovenskej republiky považuje za nevyhnutné zefektívniť a zrýchliť postup pri kontrahovaní a čerpaní prostriedkov z fondov Európskej únie v rámci jednotlivých operačných programov, a to s dôrazom na postup v roku 2013, kde do konca roka 2013 musí Slovenská republika vyčerpať sumu presahujúcu 1,5 mld. EUR. 
Kľúčovou oblasťou, ktorú vláda Slovenskej republiky identifikovala vo vzťahu k potenciálnym rizikám pri čerpaní predmetných prostriedkov je súčasná právna regulácia verejného obstarávania a kapacity Úradu pre verejné obstarávanie. Všetky tieto rizikové oblasti navrhuje vláda Slovenskej republiky riešiť v rámci už predloženej novely zákona o verejnom obstarávaní. Rovnako tak boli vykonané opatrenia, smerujúce k finančnému a  personálnemu posilneniu postavenia Úradu pre verejné obstarávanie. 
Vzhľadom na krátkosť času je však nevyhnutné dosiahnuť účinnosť niektorých z týchto opatrení skôr, než k 1. júlu 2013, čo je aj dôvodom na predloženie predmetného návrhu zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov na rokovanie Národnej rady Slovenskej republiky. Obsahom sú vybrané úpravy, ktoré majú za cieľ zefektívniť proces obstarávania a zároveň nevyvolajú dodatočné požiadavky na ich implementáciu ale je ich možné uplatňovať okamžite.  

Návrh zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov sa predkladá za účelom zrýchlenia a zefektívnenia niektorých procesov v rámci verejného obstarávania. Hlavnými oblasťami zmien sú odstránenie administratívnej záťaže v procese obstarávania (preukazovanie podmienok účasti, uzatvorenie zmluvy s druhým a tretím v poradí), zjednodušenie v revíznych postupoch, (koncentrácia námietkového konania) a zavedenie  ex ante kontroly a sankcie zákazu účasti na obstarávaní. 
Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady navrhnúť Národnej rade Slovenskej republiky, aby sa vzhľadom na to, že štátu môžu vzniknúť značné hospodárske škody, uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov.

Bratislava, 11. februára 2013




Robert Fico v. r. 
predseda vlády
Slovenskej republiky





Robert Kaliňák v. r.
podpredseda vlády a minister vnútra 
Slovenskej republiky
